Żewġ professjonisti tas-saħħa Maltin sejrin iċ-Ċina sabiex jitħarrġu iżjed dwar il-mediċina Ċiniza. Għaxart’elef pazjent Malti fis-sena jżur iċ-ċentru Ċiniz tal-akupuntura f’Kordin. Din it-terapija tipikament Ċiniza li fiha jintużaw l-labar flok il-mediċini, tintuża l-iżjed għall-uġigħ fl-għonq u fid-dahar, fis-sieq, problemi tax-xjatka u għall-kundizzjonijiet mediċi bħall-ekżema u d-dipressjoni fost affarijiet oħra. Dan iċ-ċentru f’Malta fetaħ 22 sena ilu u bħalissa għandu erba’ tobba Ċiniżi speċjalizzati fl-akupuntura. Id-Direttur Wang spjegat li wieħed mit-tobba Ċiniżi kull filgħodu jaħdem ukoll l-isptar Mater Dei waqt li nhar t’erbgħa jkun l-isptar ġenerali t’Għawdex. Waqt żjara li l-Ambaxxatur Ċiniz għal Malta Cai Jinbiao flimkien mal-Ministru tas-Saħħa Godfrey Farrugia għamlu fiċ-ċentru tal-akupuntura, l-Ambaxxatur Ċiniż qal li daċ-ċentru jipprovdi anke taħriġ lil madwar 40 student l-iżjed mill-Ewropa li jiġu fih  biex jitgħallmu dwar din it-tip ta’ terapija. L-ambaxxatur Jinbiao wera x-xewqa li t-tobba Maltin jibdew jitħarrġu f’din it-tip ta’ kura wkoll. Il-Ministru Farrugia ħabbar li żewg professjonisti tas-saħħa Maltin se jkunu qed jitħarrġu fl-akupuntura fiċ-Ċina. Qal li b’hekk tissaħħaħ ir-relazzjoni is-settur tas-saħħa bejn iż-żewġ pajjiżi. Dr. Farrugia qal li Malta tista sservi ta’ ċentru Ewropew fl-akupuntura u l-mediċina Ċiniża.